Studerende og nyuddannede har i stigende grad problemer med at betale deres gæld tilbage. Nye tal fra Statens Administration viser, at antallet af misligholdte studielån er steget med 27 procent fra 2010 til 2012.

Gældsproblemerne blandt studerende opstår blandt andet, fordi mange ikke søger hjælp i tide, lyder vurderingen fra Klaus Meier Olsen, der er projektleder for en kommende gældsrådgivning i Danske Studerendes Fællesråd i samarbejde med Forbrugerrådet.

Han mener, at »det at have gæld stadig opleves som et stigma, fordi de unge tænker, at der er noget galt med dem. Det er tæt forbundet med ens personlige succes at have styr på pengene, og derfor søger de unge ikke hjælp. Det vil vi meget gerne væk fra, så vi kan gøre noget ved gælden, inden den løber løbsk,« siger Klaus Meier Olsen.

Politisk enighed

Der bakkes politisk op om behovet for en bedre gældsrådgivning fra både Venstre, Enhedslisten og SF, som mener, unge skal oplyses mere, både inden og efter gælden op optaget.

»Det er et stort problem, når unge misligholder deres gæld, men jeg tror også, det kan hænge sammen med, at de ofte har megen anden forbrugsgæld. Derfor tror jeg ikke, denne diskussion skal tages udelukkende på SU-gæld, men i stedet skal vi kigge på den rådgivning, der findes til unge, som har eller ønsker at optage gæld,« siger Lisbeth Bech Poulsen, der er uddannelsesordfører for SF.

Samme tendens ser Uffe Elbæk, nyudnævnt uddannelsesordfører for Radikale Venstre.

»Det er bekymrede, men det hænger sammen med den generelle økonomiske situation, som Danmark befinder sig i,« siger han.

Fra både Venstre og Enhedslisten lægges der især vægt på oplysning som vejen ud af det stigende problem med misligholdelse:

»De unge skal hjælpes bedre til at tage hånd om gælden, sådan at de ikke ender med at mærke spor fra deres studiegæld i årtier efter, de er færdige med deres uddannelse. Når man studerer i en universitetsby, er huslejen naturligt dyrere end andre steder i landet, og det bliver de unge jo nødt til at have penge til, også selv om de penge så kommer fra lån,« lyder det fra Rosa Lund fra Enhedslisten.

Dårlige betalere

Det er et billede, som forbrugerøkonom i Nordea Ann Lehmann Erichsen kan genkende. Hun mener, at de færdiguddannedes problemer med at betale studiegælden tilbage især skyldes, at prisen på små lejeboliger er steget, mens det er blevet sværere for de studerende at tjene nok penge ved siden af studierne. Den høje dimittendledighed er en anden forklaring på, hvorfor flere unge har problemer med at betale af på studiegælden.

»Huslejen og transportudgiften fylder mere på budgettet, og det jeg hører fra de studerende er, at det er svært at tjene nok penge ved siden af studierne, så det er klart, at incitamentet til at tage lån er større,« siger Ann Lehmann Erichsen.

Og det er da også især de ældste studerende med familie, de kortuddannede og de udsatte unge med svagt netværk, der får problemer med studielånene, viser en undersøgelse lavet af Ungdommens Analyseenhed og Danske Bank i 2011. Antallet af unge, der er registreret som dårlige betalere i RKI, er ligeledes stigende.

Kortere uddannelser

Besparelser på SU’en, som uddannelsesminister Morten Østergaard (R) har annonceret i en kommende reform på området, vil betyde, at flere vil vælge kortere uddannelser, mens andre vil tage mere i lån, droppe ud eller forlænge studietiden via mere studiearbejde, frygter forbrugerøkonom Ann Lehmann Erichsen.

»Mindre at leve for hver måned vil næppe få de studerende hurtigere igennem,« siger hun og påpeger, at danske studerende i forvejen er nogle af dem, der arbejder mest ved siden af studierne, i de nordiske lande.

Alligevel er de ifølge OECD-tal blandt de bedste i verden til at gennemføre deres studier.

»Det er klart, at hvis det bliver sværere at få økonomien til at hænge sammen, vil det blive sværere for nogle studerende at få en uddannelse. At pille ved den komplicerede ligning, som SU’en er, risikerer altså at føre til, at færre får en uddannelse,« siger Ann Lehmann Erichsen, der mener, at studierne i stedet burde tilrettelægges mere effektivt, så det bliver mere reglen end undtagelsen at blive færdig til tiden.